
Uznesenie Mestský súd Bratislava II vo veci prípustnosti prevzatia a držania v zdravotníckom zariadení umiestnenej: Z. A., narodená XX.XX.XXXX, bytom U. XXX/X, B., v zdravotníckom zariadení: Univerzitná nemocnica Bratislava, Pažítková 4, Bratislava, pracovisko: Z. Q. F., F. XX, B., X. A. E. R. T. R., takto rozhodol: Prevzatie umiestnenej: Z. A., narodená XX.XX.XXXX, bytom U. XXX/X, B., do zdravotníckeho zariadenia: Univerzitná nemocnica Bratislava, Pažítková 4, Bratislava, pracovisko: Z. Q. F., F. XX, B., X. A. E. R. T. R., ku ktorému došlo dňa XX.XX.XXXX o XX:XX hod., bolo prípustné. odôvodnenie: 1. Na základe oznámenia zdravotníckeho zariadenia zo dňa 04.07.2024 je súdu známe, že zdravotnícke zariadenie prijalo dňa XX.XX.XXXX o XX:XX hod. umiestnenú: Z. A., narodená XX.XX.XXXX, bytom U. XXX/X, B., nedobrovoľne, bez jej informovaného súhlasu. 2. Podľa ustanovenia § 254 ods. 2 zákona č. 161/2015 Z. z. Civilný mimosporový poriadok v znení neskorších predpisov (ďalej len „CMP“) súd uznesením zo dňa 08.07.2024, sp. zn. 26Pu/12/2024-7, začal konanie o vyslovenie prípustnosti prevzatia a držania umiestnenej v zdravotníckom zariadení. 3. Súd vykonal dokazovanie výsluchom ošetrujúcej lekárky F.. V., oboznámením sa so zdravotnou dokumentáciou umiestnenej podľa ustanovenia § 261 CMP a výsluchom umiestnenej podľa ustanovenia § 260 CMP. 4. Oboznámením sa s názorom ošetrujúcej lekárky a so zdravotnou dokumentáciou umiestnenej súd zistil, v lekárskych dokumentoch sa nenadchádzajú žiadne dokumenty z iného súdu. Pacientka bola prijatá dňa XX.XX.XXXX v podvečerných hodinách, prišla RZP za asistencie polície. Otec volal záchrannú službu pre poruchy správania v domácom prostredí, pacientka mala byť brachiálne a verbálne agresívna na rodinných príslušníkov, opakovane napádala otca, chcela ujsť z domu. Bolo tam podozrenie užívania návykových látok pri neužívaní liečby. Pacientka nespolupracovala s posádkou RZP. Bola popisovaná paranoidita, halucinátorne správanie. Bola doporučovaná k hospitalizácií už 20.6. ambulantným psychiatrom pre pretrvávanie paranoidných obsahov a zvukové halucinácie. Je dlhodobo psychiatricky liečená, bola hospitalizovaná vo viacerých zdravotníckych zariadeniach. V nemocnici Q. F. trikrát, naposledy v septembri 2022. Diagnóza pacientky je komorbídna diagnóza, prítomná problematika závislosti od psychoaktívnych látok, taktiež má pacientka diagnózu paranoidná schizofrénia s opakovanou nespoluprácou v liečbe. Pri prijatí bol psychotický stav vyžadujúci akútnu liečbu, prítomné obavné obsahy bludného charakteru. Pacientka v úvode s hospitalizáciou súhlasila a nasledujúci deň deklarovala, že nechce byť v nemocnici, chce doma zomrieť, trpí preto, že tam je. Odmietala liečbu, preto indikovali inštitút hospitalizácie bez súhlasu, nakoľko v klinickom obraze pretrvával psychotický stav, je paranoidná, vzhľadom na anamnézu, u viacerých porúch správania, v rámci ohrozovania aj okolia bolo trvané na hospitalizácie bez súhlasu, bez intervencie by sa mohol
jej stav zhoršovať. Pacientka je schopná vzhliadnutia a výsluchu, pacientka prišla s občianskym preukazom, totožnosť overí ošetrujúca doktorka. 5. Súd vykonal dokazovanie výsluchom umiestnenej, ktorá uviedla, že sa volá Z. A., narodila sa X.X.XXXX. Ona tam chcela práveže ísť, s otcom sa dohodli, že ide na hospitalizáciu. Len bolo veľa hodín, tak zavolal sanitku. Chce sa liečiť. Najprv súhlasila, potom chcela domov na reverz, lebo jej bolo zle a potom jej dali lieky, urobili jej krvné testy a všetko čo bolo treba, už spolupracuje v liečbe. Potom bude chodiť na tie stacionáre. 6. Podľa čl. 17 ods. 6 Ústavy Slovenskej republiky zákon ustanoví, v ktorých prípadoch možno prevziať osobu do ústavnej zdravotníckej starostlivosti alebo ju v nej držať bez jej súhlasu. Takéto opatrenie sa musí do 24 hodín oznámiť súdu, ktorý o tomto umiestnení rozhodne do piatich dní. 7. Podľa ustanovenia § 6 ods. 4 prvá veta zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov (ďalej len „zákon č. 576/2004 Z. z.“ˇ) informovaný súhlas je preukázateľný súhlas s poskytnutím zdravotnej starostlivosti, ktorému predchádzalo poučenie podľa tohto zákona. 8. Podľa ustanovenia § 6 ods. 9 písm. d) zákona č. 576/2004 Z. z., informovaný súhlas sa nevyžaduje v prípade ústavnej starostlivosti, ak ide o osobu, ktorá v dôsledku duševnej choroby, alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 9. Podľa ustanovenia § 9 ods. 5 zákona č. 576/2004 Z. z., ak ide o ústavnú starostlivosť, na ktorú sa nevyžaduje informovaný súhlas podľa ustanovenia § 6 ods. 9 písm. d), poskytovateľ je povinný prevzatie osoby do ústavnej starostlivosti oznámiť do 24 hodín súdu, v ktorého obvode sa zdravotnícke zariadenie ústavnej starostlivosti nachádza. O zákonnosti dôvodov prevzatia do ústavnej starostlivosti rozhodne súd. Do rozhodnutia súdu možno vykonávať len také zdravotné výkony, ktoré sú nevyhnutné na záchranu života a zdravia osoby alebo na zabezpečenie jej okolia. 10. Podľa ustanovenia § 262 ods. 1 CMP, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania (ods. 1). Súd vydá uznesenie do piatich dní od obmedzenia osobnej slobody umiestneného (ods. 2). Súd doručí uznesenie umiestnenému v zdravotníckom zariadení do 24 hodín od jeho vydania, najneskôr však do piatich dní od obmedzenia osobnej slobody (ods. 3). 11. Poskytnutie zdravotnej starostlivosti pacientovi bez jeho súhlasu je zákonom o zdravotnej starostlivosti prísne upravené a pripúšťa len štyri prípady: 1.ak ide o neodkladnú starostlivosť, kedy nemožno včas získať pacientov súhlas, ale možno ho predpokladať; 2.v prípade ochranného liečenia uloženého súdom; 3.v prípade ústavnej starostlivosti, ak ide o osobu, ktorá šíri prenosnú chorobu, a ktorá závažným spôsobom ohrozuje svoje okolie; 4.pri ambulantnej alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy: a) ohrozuje seba alebo svoje okolie, b) hrozí vážne zhoršenie jej zdravotného stavu. 12. Vykonaným dokazovaním bolo preukázané, že umiestnená bola prevzatá do zdravotníckeho zariadenia z dôvodu obavy, že by v dôsledku vlastného správania bola schopná ohroziť vlastné zdravie aj jej okolie, ďalej hrozilo zhoršenie zdravotného stavu umiestnenej v prípade neposkytnutia liečby. Prevzatie do zdravotníckeho zariadenia bolo dôvodné, aby tieto riziká mohli byť minimalizované. Umiestnená bola prevzatá s komorbídnou diagnózou, paranoidnou schizofréniou a pre poruchy správania. S poukazom na takto zistený stav veci dospel súd k záveru, že umiestnená bola v tomto prípade prevzatá v súlade s ustanovením § 6 ods. 9 písm. d) zákona č. 576/2004 Z. z., pretože v príčinnej súvislosti so zdravotným stavom a poruchami psychiky a správania hrozilo ohrozenie jej samotnej a/ alebo ohrozenie okolia.
Poučenie: Proti tomuto rozhodnutiu možno podať odvolanie na Mestskom súde Bratislava II do 15 dní odo dňa jeho doručenia. V odvolaní sa okrem toho, ktorému súdu je určené, kto ho robí, ktorej veci sa týka (vrátane uvedenia spisovej značky konania), čo sa ním sleduje a podpisu uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne a čoho sa odvolateľ domáha.

